b'\n_START_ARTICLE_\nF\xc3\xa5resvingel\n_START_SECTION_\nKendetegn\n_START_PARAGRAPH_\nF\xc3\xa5resvingel er en fler\xc3\xa5rig, urteagtig plante (gr\xc3\xa6sart) med en tueformet v\xc3\xa6kst. Bladene er grundstillede og sammenlagte, s\xc3\xa5 de fremtr\xc3\xa6der tr\xc3\xa5dformede og stive. De er ru p\xc3\xa5 den yderste del, og da bladskederne tidligt gulner, ser planten ofte halvvissen ud. St\xc3\xa6nglerne er l\xc3\xa6ngere end tuens blade, s\xc3\xa5dan at blomsterne h\xc3\xa6ves fri af dem. Blomstringen foreg\xc3\xa5r i maj-juni, hvor man finder blomsterne samlet i endestillede, kun lidt forgrenede toppe. Blomsterne er 3-tallige og reducerede, som det er almindeligt for gr\xc3\xa6sserne (se illustrationen under Gr\xc3\xa6s-familien). Der er 3-9 blomster i hvert sm\xc3\xa5aks, og d\xc3\xa6kbladene b\xc3\xa6rer en kort stak. Frugterne er n\xc3\xb8dder._NEWLINE_Rodsystemet er tr\xc3\xa6vlet og n\xc3\xa5r b\xc3\xa5de vidt omkring og dybt ned._NEWLINE_Tuen n\xc3\xa5r en h\xc3\xb8jde p\xc3\xa5 ca. 25 cm, og n\xc3\xa6sten det samme i bredden. De blomsterb\xc3\xa6rende st\xc3\xa6ngler er 10-15 cm l\xc3\xa6ngere.'